Document ID: 32006R1452

Title and Content:
ΚΑΝOΝΙΣΜΌΣ (ΕΚ) αριθ. 1452/2006 ΤΗΣ ΕΠΙΤΡΟΠΉΣ της 29ης Σεπτεμβρίου 2006 σχετικά με την πρόβλεψη προσωρινών μέτρων για τη διαχείριση δασμολογικής ποσόστωσης βουτύρου Νέας Ζηλανδίας από τον Οκτώβριο έως το Δεκέμβριο του 2006 και για παρέκκλιση από τον κανονισμό (ΕΚ) αριθ. 2535/2001 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 29 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων (2), ορίζει ιδίως κανόνες για το βούτυρο Νέας Ζηλανδίας, που αναφέρεται στο άρθρο 25 παράγραφος 1 του εν λόγω κανονισμού. (2) Για την τήρηση των άρθρων 26 και 29 του κανονισμού (ΕΚ) αριθ. 1255/1999, τα οποία ορίζουν ότι η Επιτροπή πρέπει να μεριμνά ώστε τα πιστοποιητικά εισαγωγής να εκδίδονται για όλους τους αιτούντες ανεξάρτητα από τον τόπο εγκατάστασής τους στην Κοινότητα και ότι πρέπει να αποφεύγεται οιαδήποτε διάκριση μεταξύ των εισαγωγέων, όπως ερμηνεύτηκαν από το Δικαστήριο των Ευρωπαϊκών Κοινοτήτων στη απόφασή του, της 11ης Ιουλίου 2006, για την υπόθεση C-313/04 Franz Egenberger GmbH Molkerei und Trockenwerk v. Bundesanstalt für Landwirtschaft und Ernährung, ο κανονισμός (ΕΚ) αριθ. 1118/2006 της Επιτροπής (3) προβλέπει την αναστολή, από τις 12 Ιουλίου 2006, της έκδοσης πιστοποιητικών εισαγωγής στο πλαίσιο της ποσόστωσης που ισχύει επί του παρόντος για το βούτυρο Νέας Ζηλανδίας. (3) Η σύσταση των κατάλληλων μέσων για τη διαχείριση της δασμολογικής ποσόστωσης δεν μπορεί να ολοκληρωθεί σε εύλογο χρονικό διάστημα ώστε να πραγματοποιηθούν οι εισαγωγές για τις υπόλοιπες ποσότητες του 2006. Για να εξασφαλιστεί η συνέχιση των εμπορικών ροών με τη Νέα Ζηλανδία πρέπει, συνεπώς, να ληφθούν προσωρινά μέτρα για την έκδοση πιστοποιητικών εισαγωγής για την περίοδο που λήγει στις 31 Δεκεμβρίου 2006, έως τη θέσπιση των οριστικών ρυθμίσεων για τη διαχείριση της δασμολογικής ποσόστωσης από την 1η Ιανουαρίου 2007 που θα εξασφαλίζουν ίση και αμερόληπτη πρόσβαση για όλους τους εισαγωγείς στην ποσόστωση, σύμφωνα με την απόφαση του Δικαστηρίου στην υπόθεση C-313/04. (4) Για να εξασφαλιστεί ότι τα προσωρινά μέτρα εφαρμόζονται αποτελεσματικά και ότι οι ποσότητες που χορηγούνται σε κάθε εμπορευόμενο είναι οικονομικά βιώσιμες, κρίνεται σκόπιμο, λαμβάνοντας υπόψη τον περιορισμένο διαθέσιμο χρόνο για τις παραδόσεις, να απαιτείται κάθε αίτηση να αφορά μία ορισμένη ελάχιστη ποσότητα. Για να διασφαλιστεί η αυθεντικότητα των αιτήσεων πιστοποιητικών εισαγωγής και η μέγιστη δυνατή χρησιμοποίηση της ποσόστωσης, πρέπει να προβλεφθεί ότι οι αιτήσεις πιστοποιητικών εισαγωγής πρέπει να συνοδεύονται από τη σύμβαση που έχει συναφθεί με τον εξαγωγέα, καθώς και ότι απαγορεύεται η μεταβίβασή τους. (5) Για την εξασφάλιση της ορθής και δίκαιης διαχείρισης της ποσόστωσης, είναι αναγκαίο να προβλεφθεί ότι εάν δεν υπάρχει ένας ελάχιστος αριθμός αιτήσεων, πρέπει να αρχίσει, το συντομότερο δυνατό, νέος γύρος χορήγησης πιστοποιητικών και τελικά εάν δεν υπάρχουν τουλάχιστον έξι συμβάσεις, να μην εκδίδεται κανένα πιστοποιητικό εισαγωγής στο πλαίσιο του μεταβατικού καθεστώτος. (6) Οι εισαγωγές βουτύρου Νέας Ζηλανδίας πρέπει να πληρούν ορισμένες ελάχιστες απαιτήσεις ποιότητας που αναφέρονται στον κανονισμό (ΕΚ) αριθ. 2535/2001. Το πιστοποιητικό IMA 1 πρέπει να υποβάλλεται κατά την εισαγωγή για να βεβαιώνεται η συμμόρφωση με τις απαιτήσεις αυτές και η καταγωγή του βουτύρου. (7) Για να καταστεί δυνατή η εισαγωγή των υπόλοιπων ποσοτήτων το 2006 στο πλαίσιο της ποσόστωσης αριθ. 09.4589, που αναφέρεται στο παράρτημα III.A του κανονισμού (ΕΚ) αριθ. 2535/2001, είναι άρα αναγκαίο να αρθεί η αναστολή έκδοσης πιστοποιητικών εισαγωγής με την κατάργηση του κανονισμού (ΕΚ) αριθ. 1118/2006 και να προβλεφθεί παρέκκλιση από ορισμένες διατάξεις του κανονισμού (ΕΚ) αριθ. 2535/2001. (8) Η επιτροπή διαχείρισης γάλακτος και γαλακτοκομικών προϊόντων δεν εξέδωσε γνώμη εντός της προθεσμίας που όρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Εισαγωγή βουτύρου Νέας Ζηλανδίας Πλην αντιθέτων διατάξεων του παρόντος κανονισμού, το κεφάλαιο III του τίτλου 2 του κανονισμού (ΕΚ) αριθ. 2535/2001 εφαρμόζεται στην εισαγωγή ποσότητας 14 294,6 τόνων βουτύρου (στο εξής «βούτυρο Νέα Ζηλανδίας») για το έτος 2006 στο πλαίσιο της ποσόστωσης αριθ. 09.4589, που αναφέρεται στο παράρτημα III.A του εν λόγω κανονισμού, για την οποία η έκδοση πιστοποιητικών εισαγωγής είχε ανασταλεί δυνάμει του κανονισμού (ΕΚ) αριθ. 1118/2006. Άρθρο 2 Όροι για την υποβολή αιτήσεων πιστοποιητικών εισαγωγής 1. Οι αιτήσεις πιστοποιητικών εισαγωγής βουτύρου Νέας Ζηλανδίας δυνάμει του παρόντος κανονισμού γίνονται αποδεκτές μόνο εάν τηρούνται οι ακόλουθοι όροι: α) οι εισαγωγείς πρέπει να είναι εγκεκριμένοι δυνάμει του άρθρου 8 του κανονισμού (ΕΚ) αριθ. 2535/2001 και, κατά παρέκκλιση του άρθρου 35 παράγραφος 2 του κανονισμού (ΕΚ) αριθ. 2535/2001, να υποβάλουν αιτήσεις πιστοποιητικών στο κράτος μέλος στο οποίο έχουν λάβει την έγκριση· β) οι εισαγωγείς πρέπει να υποβάλουν το πρωτότυπο ή επικυρωμένο αντίγραφο μιας σύμβασης αγοράς με εξαγωγέα της Νέας Ζηλανδίας για την εισαγωγή βουτύρου, όπως αναφέρεται στο παράρτημα III.A του κανονισμού (ΕΚ) αριθ. 2535/2001, για ποσότητα τουλάχιστον ίση με εκείνη που αναφέρεται στην αίτηση· γ) οι εισαγωγείς μπορούν να υποβάλουν μόνο μία αίτηση και αν υποβάλουν περισσότερες της μίας, απορρίπτονται όλες οι αιτήσεις· δ) οι αιτήσεις πρέπει να αφορούν ποσότητα τουλάχιστον 1 000 τόνων, αλλά όχι μεγαλύτερη από το 30 % της ποσότητας που αναφέρεται στο άρθρο 1. 2. Οι αιτήσεις πιστοποιητικών υποβάλλονται από 16 έως 18 Οκτωβρίου 2006. Άρθρο 3 Έκδοση πιστοποιητικών 1. Στις 20 Οκτωβρίου 2006 το αργότερο, τα κράτη μέλη κοινοποιούν στην Επιτροπή, με φαξ ή με ηλεκτρονικό ταχυδρομείο, τις αιτήσεις πιστοποιητικών που υποβλήθηκαν δυνάμει του παρόντος κανονισμού, διευκρινίζοντας τα ονόματα των αιτούντων και τις αιτούμενες ποσότητες από κάθε αιτούντα. 2. Η Επιτροπή αποφασίζει, εντός 3 εργάσιμων ημερών μετά την ημερομηνία που αναφέρεται στην παράγραφο 1, σε ποιο βαθμό μπορούν να γίνουν αποδεκτές οι αιτήσεις πιστοποιητικών και ενημερώνει τα κράτη μέλη σχετικά με την απόφασή της. Εφόσον έχουν υποβληθεί λιγότερο από έξι έγκυρες αιτήσεις, δεν γίνεται αποδεκτή καμία αίτηση και εφαρμόζεται το άρθρο 4. 3. Εφόσον η συνολική ποσότητα που αφορά τις αιτήσεις πιστοποιητικών υπερβαίνει την ποσότητα που αναφέρεται στο άρθρο 1, η Επιτροπή εφαρμόζει συντελεστή χορήγησης στις αιτούμενες ποσότητες. Στην περίπτωση αυτή, αποδεσμεύεται το τμήμα των εγγυήσεων που αντιστοιχεί στις μη χορηγηθείσες ποσότητες. 4. Τα πιστοποιητικά εκδίδονται μόνο για τους αιτούντες των οποίων οι αιτήσεις πιστοποιητικών έχουν κοινοποιηθεί σύμφωνα με την παράγραφο 1. Τα πιστοποιητικά αυτά εκδίδονται εντός δύο εργάσιμων ημερών το αργότερο από την ημερομηνία κοινοποίησης στα κράτη μέλη της απόφασης που αναφέρεται στην παράγραφο 2. Άρθρο 4 Νέος γύρος χορήγησης πιστοποιητικών 1. Εάν η Επιτροπή αποφασίσει ότι καμία αίτηση πιστοποιητικού δεν γίνεται δεκτή, σύμφωνα με το άρθρο 3 παράγραφος 2, αρχίζει νέος γύρος χορήγησης πιστοποιητικών δυνάμει του παρόντος κανονισμού, για τους σκοπούς του οποίου: α) η περίοδος που αναφέρεται στο άρθρο 2 παράγραφος 2 είναι από τις 2 έως τις 6 Νοεμβρίου 2006, και β) η ημερομηνία που αναφέρεται στο άρθρο 3 παράγραφος 1 είναι στις 8 Νοεμβρίου 2006. 2. Εάν, κατά την περίοδο που αναφέρεται στην παράγραφο 1 στοιχείο α), υποβληθούν λιγότερες από έξι έγκυρες αιτήσεις, δεν εκδίδεται κανένα πιστοποιητικό για την ποσόστωση που αναφέρεται στο άρθρο 1. Άρθρο 5 Ενδείξεις στις αιτήσεις και στα πιστοποιητικά Κατά παρέκκλιση του άρθρου 28 παράγραφος 1 στοιχείο γ) του κανονισμού (ΕΚ) αριθ. 2535/2001, στη θέση 16 των αιτήσεων πιστοποιητικών μπορεί να περιλαμβάνεται ένας ή περισσότεροι από τους κωδικούς ΣΟ οι οποίοι αναγράφονται στον αριθμό της ποσόστωσης 09.4589 που αναφέρεται στο παράρτημα ΙΙΙ.Α του εν λόγω κανονισμού. Εάν σε μια αίτηση πιστοποιητικού αναφέρονται άνω του ενός κωδικοί ΣΟ, πρέπει να διευκρινίζεται η αιτούμενη ποσότητα για κάθε κωδικό και να εκδίδεται χωριστό πιστοποιητικό για κάθε κωδικό. Άρθρο 6 Πιστοποιητικά 1. Τα πιστοποιητικά εισαγωγής που εκδίδονται δυνάμει του παρόντος κανονισμού ισχύουν έως τις 31 Δεκεμβρίου 2006. 2. Κατά παρέκκλιση του άρθρου 9 του κανονισμού (ΕΚ) αριθ. 1291/2000 της Επιτροπής (4), τα πιστοποιητικά εισαγωγής δεν είναι μεταβιβάσιμα. 3. Δεν εφαρμόζεται το άρθρο 35 παράγραφος 3 του κανονισμού (ΕΚ) αριθ. 2535/2001. 4. Κατά παρέκκλιση του άρθρου 36 δεύτερο εδάφιο του κανονισμού (ΕΚ) αριθ. 2535/2001, όταν μία παρτίδα βουτύρου δεν πληροί τις απαιτήσεις όσον αφορά τη σύσταση που αναφέρονται στο παράρτημα ΙΙΙ.A του εν λόγω κανονισμού, οι τελωνιακές αρχές δεν αποστέλλουν το πιστοποιητικό στις αρχές έκδοσης. Η αντίστοιχη ποσότητα δεν αφαιρείται από αυτή που αναφέρεται στο πιστοποιητικό εισαγωγής. Άρθρο 7 Πιστοποιητικά IMA 1 1. Κατά παρέκκλιση του άρθρου 25 παράγραφος 1 του κανονισμού (ΕΚ) αριθ. 2535/2001, το ύψος του δασμού που προβλέπεται στο παράρτημα III.A του ίδιου κανονισμού εφαρμόζεται στο βούτυρο Νέας Ζηλανδίας που εισάγεται σύμφωνα με τον παρόντα κανονισμό μόνο μετά από υποβολή της διασάφησης θέσης σε ελεύθερη κυκλοφορία που συνοδεύεται από πιστοποιητικό IMA 1, το οποίο αποδεικνύει την τήρηση των απαιτήσεων και την καταγωγή του βουτύρου που καλύπτεται από την εν λόγω διασάφηση. 2. Το πιστοποιητικό IMA 1 δεν ισχύει μετά τις 31 Δεκεμβρίου 2006. 3. Δεν ισχύει η δέσμευση που αναφέρεται στο άρθρο 33 παράγραφος 1 στοιχείο δ) του κανονισμού (ΕΚ) αριθ. 2535/2001 σχετικά με την έκδοση πιστοποιητικού IMA 1 για τη συνολική καλυπτόμενη ποσότητα, πριν το προϊόν που καλύπτεται από το πιστοποιητικό εγκαταλείψει το έδαφος της χώρας που το εκδίδει. Άρθρο 8 Διαβίβαση πληροφοριών στην Επιτροπή Με την επιφύλαξη του άρθρου 39 του κανονισμού (ΕΚ) αριθ. 2535/2001, τα κράτη μέλη ανακοινώνουν στην Επιτροπή, έως τις 28 Φεβρουαρίου 2007, την ποσότητα βουτύρου Νέας Ζηλανδίας που εισάγεται δυνάμει του παρόντος κανονισμού και τίθεται σε ελεύθερη κυκλοφορία και για την οποία έχει αποδεσμευτεί η εγγύηση. Άρθρο 9 Κατάργηση του κανονισμού (ΕΚ) αριθ. 1118/2006 Ο κανονισμός (ΕΚ) αριθ. 1118/2006 καταργείται. Άρθρο 10 Έναρξη ισχύος Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Σεπτεμβρίου 2006.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2519
2079
2106
525
2113
2763
3156
6205

EuroVoc IDs (Expanded): 2488
2519
2079
2106
525
2113
2763
3156
6205

Dataset Source: meu

Split: train